Source: https://ficek.sk/nadobudanie-majetku-v-obdobi-po-zruseni-bsm-a-pred-rozvodom-17421
Timestamp: 2019-08-23 01:18:04+00:00

Document:
[2019] Nadobúdanie majetku v období po zrušení BSM a… | Právna Poradňa '
Nadobúdanie majetku v období po zrušení BSM a pred rozvodom
Odpovedané dňa: 4. 7. 2016
Otázka: Nadobúdanie majetku v období po zrušení BSM a pred rozvodom
Dobrý deň. Čítala som som o zrušení BSM. S exmanželom som si zrušila BSM v roku 2001. Nespísali sme dohodu, ani sme si nevyporiadali majetok súdnou cestou. V roku 2014 sme sa rozviedli. To znamená, že nemáme vysporiadané BSM a všetko je spoločné aj to čo som nadobudla do rozvodu? Ako je to s obdobím od r. 2001 do 2014. Ďakujem
Odpoveď: Nadobúdanie majetku v období po zrušení BSM a pred rozvodom
Občiansky zákonník upravuje aj situácie, v ktorých je možné zrušenie bezpodielového spoluvlastníctva manželov súdom ešte počas trvania manželstva. Takéto prípady sú upravené napr. v § 148a ods. 2 Občianskeho zákonníka - po získaní podnikateľského oprávnenia jedným z manželov či v § 148 ods. 2 Občianskeho zákonníka - závažné dôvody, najmä ak by ďalšie trvanie bezpodielového spoluvlastníctva odporovalo dobrým mravom.
Situáciu, ak dôjde k zrušeniu bezpodielového spoluvlastníctva ešte počas trvania manželstva a do troch rokov od jeho zrušenia nedôjde k jeho vyporiadaniu dohodou alebo ho na návrh podaný do troch rokov od zrušenia bezpodielového spoluvlastníctva nevyporiada súd, upravuje § 149 ods. 4 Občianskeho zákonníka.
Podľa vyššie uvedeného ustanovenia nastáva uplynutím troch rokov od zrušenia bezpodielového spoluvlastníctva nevyvrátiteľná právna domnienka. Podľa tejto domnienky platí, že hnuteľné veci, ktoré patrili do bezpodielového spoluvlastníctva manželov si vyporiadali podľa stavu, v akom každý z nich tieto veci užíval pre potrebu svoju, svojej rodiny a domácnosti. O ostatných hnuteľných veciach, ktoré výlučne neužíval žiadny zo spoluvlastníkov a o všetkých nehnuteľných veciach, ktoré patrili do bezpodielového spoluvlastníctva platí, že sú v podielovom spoluvlastníctve a že spoluvlastnícke podiely oboch manželov sú rovnaké. Preto aj vo Vašom prípade, keďže k vyporiadaniu nedošlo dohodou ani súdnym rozhodnutím na návrh podaný do troch rokov od zrušenia bezpodielového spoluvlastníctva platí, že k vyporiadaniu došlo uplynutím času zo zákona.
Čo sa týka obdobia po zrušení bezpodielového spoluvlastníctva manželov do rozvodu, vzhľadom na to, že Vaše bezpodielové spoluvlastníctvo manželov už bolo zrušené, všetok majetok nadobúdal každý z manželov do svojho výlučného vlastníctva.
Podotázka: Nadobúdanie majetku v období po zrušení BSM a pred rozvodom (Spoluvlastníctvo)
Dobrý deň, s manželom máme súdne zrušené BSM počas trvania manželstva. Chcem kúpiť nehnuteľnosť, ktorej budem teda výlučným vlastníkom. Môže mať manžel nejaké právo na túto nehnuteľnosť v prípade mojej smrti ? Teda v rámci dedičského konania? Máme dve dospelé deti.
z otázky vyplýva, že nehnuteľnosť nebude patriť do BSM.
V prípade úmrtia platí však ust. § 473 Obč. zákonníka :
T.j. : Keďže nehnuteľnosť nebude patriť do BSM, manžel v prípade Vášho úmrtia bude mať nárok na podiel na nehnuteľnosti vo výške 1/3 z celku. Obč. zákonník však nevylučuje dohodu dedičov aj inú ako podľa zákonného dedenia.
Podľa ust. § 482 Obč. zákonníka platí :
"(1) Ak je viac dedičov, vyporiadajú sa na súde medzi sebou o dedičstve dohodou.
(2) Ak dohoda neodporuje zákonu alebo dobrým mravom, súd ju schváli."
Riešením ak by ste nechceli, aby nehnuteľnosť nadobudol manžel v dedičskom konaní, resp. ani podiel na nej, je spísať závet, kde nehnuteľnosť ako celok odkážete svojim deťom. Rovnako však aj v tomto prípade je dohoda dedičov možná.

References: § 148
 § 148
 § 149
 § 473
 § 482
 súd